B4-0604, 0619, 0638, 0647, 0657 και 0663/98

Ψήφισμα σχετικά με τις πυρηνικές δοκιμές στην Ινδία και το Πακιστάν

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την μη διασπορά των πυρηνικών όπλων, τις πυρηνικές δοκιμές και τις εργασίες της Επιτροπής της Canberra για έναν κόσμο χωρίς πυρηνικά όπλα,

- έχοντας υπόψη τους όρους της Συνθήκης περί μη διασποράς (ΣΜΔ),

- έχοντας υπόψη τους όρους της Συνθήκης περί συνολικής απαγόρευσης των πυρηνικών δοκιμών (ΣΣΑΔ),

- έχοντας υπόψη τις δηλώσεις του Συμβουλίου της Ευρωπαϊκής Ένωσης, των G-7, του Συμβουλίου Ασφαλείας του ΟΗΕ, και της συνεδρίασης των Πέντε Μονίμων Μελών του Συμβουλίου Ασφαλείας,

A. έχοντας υπόψη ότι τα συμβαλλόμενα μέρη της Συνθήκης περί μη διασποράς έχουν δεσμευθεί να υλοποιήσουν το στόχο της εξάλειψης όλων των πυρηνικών όπλων,

Β. έχοντας υπόψη ότι τις τελευταίες δεκαετίες οι δύο σημαντικότερες πυρηνικές δυνάμεις μείωσαν τον αριθμό των πυρηνικών τους κεφαλών ενώ προβλέπεται να συνεχισθεί αυτή η μείωση μέσω πολλών διμερών συμφωνιών,

Γ. έχοντας υπόψη ότι οι μειώσεις αυτές δεν οδηγούν, επί του παρόντος και με γοργούς ρυθμούς, στην πλήρη εξάλειψη των εν λόγω όπλων,

Δ. επισημαίνοντας με μεγάλη ανησυχία ότι η Ινδία πραγματοποίησε πέντε πυρηνικές δοκιμές κατά το διάστημα από 11 έως 13 Μαΐου 1998,

Ε. επισημαίνοντας με μεγάλη ανησυχία ότι το Πακιστάν έχει από τότε πραγματοποιήσει έξι πυρηνικές δοκιμές μεταξύ 28 και 30 Μαΐου 1998,

ΣΤ. έχοντας υπόψη ότι το Συμβούλιο Ασφαλείας του ΟΗΕ στις 6 Ιουνίου 1998 καταδίκασε ομόφωνα αυτές τις δοκιμές, ζητώντας και από τις δύο χώρες να απόσχουν από περαιτέρω δοκιμές και να υπογράψουν την ΣΜΔ,

Ζ. επισημαίνοντας ότι οι δοκιμές αυτές προκάλεσαν σοβαρή κλιμάκωση της έντασης ανάμεσα στις δύο χώρες, και συνιστούν πρόσθετη απειλή για την ειρήνη και την ασφάλεια της ηπείρου στο σύνολό της[semigr ] επισημαίνοντας ότι αυτή η κατάσταση θα μπορούσε να επιδεινωθεί ακόμη περισσότερο εφόσον οι δύο χώρες συνεχίζουν να κατασκευάζουν όπλα με την πυρηνική τους τεχνογνωσία,

Η. επισημαίνοντας ότι αρκετές χώρες, ανάμεσα στις οποίες και μερικά κράτη μέλη της ΕΕ, οι Ηνωμένες Πολιτείες και η Ιαπωνία, αποφάσισαν να λάβουν μέτρα οικονομικού χαρακτήρα σε απάντηση στις εν λόγω πυρηνικές δοκιμές,

Θ. επισημαίνοντας ότι και οι δύο χώρες ήδη αφιερώνουν ένα δυσανάλογο τμήμα του ακαθαρίστου εγχωρίου προϊόντος τους και του προϋπολογισμού των στρατιωτικών τους δαπανών και του στρατού, στην πυρηνική έρευνα και ανάπτυξη,

Ι. έχοντας υπόψη ότι οι πυρηνικές δοκιμές ενδέχεται να ζημιώσουν την οικονομία τόσο του Πακιστάν όσο και της Ινδίας, λόγω των επιπτώσεων που έχουν στα εξωτερικά δάνεια και τις επενδύσεις, και που θα επηρεάσουν επίσης το ήδη χαμηλό κοινωνικό επίπεδο διαβίωσης του πληθυσμού,

ΙΑ. επισημαίνοντας ότι η ενίσχυση της σταθερότητας και της ασφάλειας στην περιοχή, και στον κόσμο γενικότερα, καθιστά απαραίτητο για την Ινδία και το Πακιστάν να προσχωρήσουν στη Συνθήκη περί μη διασποράς των πυρηνικών όπλων χωρίς περαιτέρω τροποποιήσεις της Συνθήκης αυτής και στη Συνθήκη περί συνολικής απαγόρευσης των πυρηνικών δοκιμών αμέσως και άνευ όρων, διευκολύνοντας έτσι τη θέση σε εφαρμογή αυτής της Συνθήκης,

ΙΒ. επισημαίνοντας τα ομόφωνα συμπεράσματα του Διεθνούς Δικαστηρίου ότι υφίσταται υποχρέωση περί καλή τη πίστει συνέχισης και ολοκλήρωσης των διαπραγματεύσεων που οδηγούν στον πλήρη πυρηνικό αφοπλισμό, υπό αυστηρό διεθνή έλεγχο,

1. καταδικάζει αποφασιστικά και απερίφραστα τις πρόσφατες πυρηνικές δοκιμές που πραγματοποιήθηκαν στα μέσα Μαΐου από την Ινδία και αργότερα από το Πακιστάν και εκφράζει τη μεγάλη του ανησυχία για τον κίνδυνο που προκαλούν αυτές οι δοκιμές στην ειρήνη, την ασφάλεια και τη σταθερότητα στην περιοχή και τον κόσμο γενικότερα[semigr ] εξακολουθεί να είναι πεπεισμένο ότι η ΣΜΔ και η ΣΣΑΔ παραμένουν οι ακρογωνιαίοι λίθοι του παγκόσμιου καθεστώτος για τη μη διασπορά και τα θεμέλια για την επίτευξη προόδου προς την οδό του πυρηνικού αφοπλισμού[semigr ]

2. καλεί τις κυβερνήσεις της Ινδίας και του Πακιστάν να μην πραγματοποιήσουν περαιτέρω πυρηνικές δοκιμές, να προσχωρήσουν στη Συνθήκη περί μη διασποράς των πυρηνικών όπλων χωρίς καμία τροποποίηση αυτής της Συνθήκης και να προσχωρήσουν άμεσα και άνευ όρων στη Συνθήκη περί συνολικής απαγόρευσης των πυρηνικών δοκιμών[semigr ]

3. καλεί τις κυβερνήσεις της Ινδίας και του Πακιστάν να δεσμευθούν αμέσως ότι δεν θα συναρμολογήσουν ή θα αναπτύξουν πυρηνικά όπλα και εξαρτήματα, και ότι θα διακόψουν την ανάπτυξη βαλιστικών πυραύλων ικανών να μεταφέρουν πυρηνικές κεφαλές[semigr ]

4. καλεί τις κυβερνήσεις της Ινδίας και του Πακιστάν να προσέλθουν αμέσως σε διάλογο με σκοπό τη μείωση των εντάσεων στην περιοχή, την καθιέρωση ενός πλαισίου συμφιλίωσης και συνεργασίας και να βοηθήσουν έτσι στην προώθηση της ειρήνης, της ασφάλειας και της σταθερότητας στη Νότια Ασία και σε ολόκληρη την ήπειρο[semigr ] καλεί το Συμβούλιο και τα κράτη μέλη να συμπαρασταθούν, όπου χρειασθεί και όπου είναι δυνατόν, στις κυβερνήσεις της Ινδίας και του Πακιστάν σε αυτή τη διαδικασία συμφιλίωσης και συνεργασίας, ενδεχομένως (συν-) επικουρώντας στη σύγκλιση μιας περιφερειακής διάσκεψης για την ασφάλεια και τα μέτρα οικοδόμησης εμπιστοσύνης[semigr ]

5. καλεί το Συμβούλιο και τα κράτη μέλη να αποτρέψουν τις εξαγωγές εξοπλισμού, υλικού και/ή τεχνολογίας που θα μπορούσε, με οποιονδήποτε τρόπο, να βοηθήσει προγράμματα που υλοποιούνται στην Ινδία ή το Πακιστάν για πυρηνικά όπλα ή βαλιστικούς πυραύλους ικανούς να μεταφέρουν τέτοια όπλα[semigr ]

6. καλεί τα κράτη μέλη που δεν το έχουν ήδη πράξει, να κυρώσουν αμέσως τη Συνθήκη περί συνολικής απαγόρευσης των πυρηνικών δοκιμών, προκειμένου να διευκολυνθεί η θέση σε εφαρμογή της το συντομότερο δυνατόν[semigr ]

7. καλεί τις πέντε πυρηνικές δυνάμεις να εφαρμόσουν τις συμβατικές των υποχρεώσεις ως επείγουσα δέσμευση για την πλήρη καταστροφή των πυρηνικών τους όπλων[semigr ]

8. καλεί το Συμβούλιο και την Επιτροπή να εξετάσουν τρόπους και μέσα για την πραγματοποίηση περαιτέρω προόδου προς την κατεύθυνση της σταδιακής εξάλειψης των πυρηνικών όπλων και καλεί το Συμβούλιο να παρουσιάζει συστηματικά έκθεση προόδου στο Κοινοβούλιο[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Συμβούλιο Ασφαλείας του ΟΗΕ και τις κυβερνήσεις και τα κοινοβούλια του Πακιστάν και της Ινδίας.